Acțiune introdusă la 25 noiembrie 2022 – Rotenberg/Consiliul
(Cauza T-738/22)
Limba de procedură: engleza
Părțile
Reclamant: Igor Rotenberg (Moscova, Rusia) (reprezentanți: D. Rovetta, M. Campa, M. Moretto și V. Villante, avocați)
Pârât: Consiliul Uniunii Europene
Concluziile
Reclamantul solicită Tribunalului:
anularea Deciziei (PESC) 2022/15301 a Consiliului din 14 septembrie 2022 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei;
anularea Regulamentului de punere în aplicare (UE) 2022/15291 al Consiliului din 14 septembrie 2022 privind punerea în aplicare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei;
anularea deciziei, adoptată de Consiliul Uniunii Europene prin scrisoarea din data de 16 septembrie 2022, de a menține reclamantul pe lista persoanelor și entităților care fac obiectul unor măsuri restrictive în temeiul Deciziei 2014/145/PESC a Consiliului1, astfel cum a fost modificată prin Decizia (PESC) 2022/1530 a Consiliului, și al Regulamentului (UE) nr. 269/2014 al Consiliului2, astfel cum a fost pus în aplicare prin Regulamentul de punere în aplicare (UE) 2022/1529 al Consiliului privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei;
în măsura în care aceste acte includ reclamantul pe lista persoanelor și entităților care fac obiectul unor măsuri restrictive;
obligarea Consiliului Uniunii Europene la suportarea cheltuielilor de judecată aferente prezentei proceduri.
Motivele și principalele argumente
În susținerea acțiunii, reclamantul invocă trei motive.
Primul motiv, întemeiat pe încălcarea obligației de motivare, a articolului 296 TFUE și a articolului 41 alineatul (2) litera (c) din Carta drepturilor fundamentale, precum și pe încălcarea dreptului la protecție jurisdicțională efectivă și a articolului 47 din Carta drepturilor fundamentale.
Al doilea motiv, întemeiat pe o eroare vădită de apreciere, pe nerespectarea sarcinii probei, pe încălcarea criteriului de includere în listă prevăzut în articolul 1 alineatul (1) literele (b) și (d) și în articolul 2 alineatul (1) literele (d) și (f) din Decizia 2014/145/PESC a Consiliului din 17 martie 2014, precum și în articolul 3 alineatul (1) literele (d) și (f) din Regulamentul (UE) nr. 269/2014 al Consiliului din 17 martie 2014, ambele privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei.
Al treilea motiv, întemeiat pe încălcarea principiului proporționalității și a drepturilor fundamentale ale reclamantului, pe încălcarea drepturilor fundamentale la proprietate și la libertatea de a desfășura o activitate comercială ale reclamantului, precum și pe încălcarea articolelor 16 și 17 din Carta drepturilor fundamentale.
____________
1 Decizia (PESC) 2022/1530 a Consiliului din 14 septembrie 2022 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO 2022, L 239, p. 149).
1 Regulamentul de punere în aplicare (UE) 2022/1529 al Consiliului din 14 septembrie 2022 privind punerea în aplicare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO 2022, L 239, p. 1).
1 Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO 2014, L 78, p. 16).
1 Regulamentul (UE) nr. 269/2014 al Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO 2014, L 78, p. 6).